FI Euroopan unionin virallinen lehti C 177/18

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 177/09

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”PERAS DE RINCÓN DE SOTO”

EY-N:o: ES-PDO-0105-0251-05.10.2010

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus — ☒ Maantieteellinen alue — ☒ Alkuperätodisteet — ☒ Tuotantomenetelmä —  Yhteys maantieteelliseen alkuperään —  Merkinnät —  Muuta (Valvontaelin; Lainsäädännön vaatimukset)

2. Muutoksen (muutosten) tyyppi

— ☒ Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1 Tuotteen kuvaus

Muutetaan B.3 kohtaa (Ominaisuudet, jotka erottavat tuotteen muista vastaavista tuotteista) jakamalla sen sisältö kolmeen alakohtaan seuraavasti: B.3.1. Fysikaalis-kemialliset ominaisuudet, B.3.2. Aistinvaraiset ominaisuudet ja B.3.3. Fysikaaliset ominaisuudet.

Lisäksi poistetaan B.3.1. alakohdasta ”Fysikaalis-kemialliset ominaisuudet” (jotka mitataan, kun tuote lähetetään eteenpäin sadonkorjuun jälkeen) liukenevan kiinteän aineen enimmäispitoisuutta ilmaiseva arvo epätarkoituksenmukaisena, koska makeus on tuotteelle ominainen ja erottava ominaisuus, ja kovuuden vähimmäisarvo vastaa tämän vielä sadonkorjuun jälkeenkin kypsyvän hedelmän kehittymistä siten, että sen makeus lisääntyy ja mallon kovuus vähenee markkinoiden vaatimusten ja kuluttajien mieltymysten mukaiseksi. Saadun kokemuksen perusteella voidaan sallia myös määritellyn vähimmäiskoon pienentäminen, jos kohdemarkkinat sitä vaativat. Alakohdasta B.3.3. ”Fysikaaliset ominaisuudet” poistetaan viittaus asetuksen (ETY) N:o 1619/2001 edellytysten täyttymiseen.

3.2 Maantieteellinen alue

Maantieteellinen alue määritellään tarkemmin, koska sen alkuperäinen rajaus oli puutteellinen. Se käsittää seuraavat kunnat Ebrojoen laaksossa: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela ja Villamediana de Iregua.

Alue sijaitsee kokonaisuudessaan Ebron laaksossa etäällä vuoristoalueesta, ja sillä yhdistyvät samankaltaiset alkuperäiset inhimilliset ja luonnolliset tekijät, joten se muodostaa yhtenäisen jakamattoman kokonaisuuden.

3.3 Alkuperätodisteet

Kohtaa tiivistetään Instituto de Calidad Agroalimentaria de La Riojan käyttämän uuden nimikkeistön ja toimijarekisterin uuden rakenteen mukaisesti. Myös viittaukset Pera de Rincón de Soto -päärynän aikaisempaan tuottajaryhmittymään ”Asociación para la Promoción de la Pera de Rincón de Soto” korvataan viittauksella sääntelyneuvostoon.

3.4 Tuotantomenetelmä

Kohtaa tiivistetään mukauttamalla sen sisältö teknisen tiedon kehitykseen ja uusiin yksityisiin laatupöytäkirjoihin, mikä ei vaikuta tuotteen laatuun. Poistetaan viittaukset ainoastaan käsin suoritettaviin toimenpiteisiin sekä maininta siitä, että ainoastaan puulaatikkojen käyttö on sallittua.

3.5 Muuta

Kohtaa G. (Valvontaelin) on muutettu ilmoittamalla uuden valvontaelimen nimi, ja kohta I. (Lainsäädännön vaatimukset) on päivitetty voimassa olevan lainsäädännön mukaiseksi.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”PERAS DE RINCÓN DE SOTO”

EY-N:o: ES-PDO-0105-0251-05.10.2010

SMM ( ) SAN ( X )

1. Nimi

”Peras de Rincón de Soto”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Pyrus Communis L. -lajin tuoreina syötäviksi tarkoitetut hedelmät, jotka ovat peräisin Blanquilla- ja Conferencia-lajikkeista ja kuuluvat laatuluokkiin Ekstra ja I.

Toimitushetkellä päärynöillä on oltava seuraavat ominaisuudet:

kovuus enintään 6,12 kg./cm2;

liukenevien kiinteiden aineiden pitoisuus vähintään 13 °Brix-asteikolla mitattuna;

vähimmäiskoko: keskeltä hedelmää mitatun suurimman läpimitan on oltava Blanquilla-lajikkeella vähintään 58 mm ja Conferencia-lajikkeella vähintään 60 mm; markkinoiden vaatimusten perusteella näitä vähimmäiskokoja voidaan laskea 5 mm;

luonnollinen rosopintaisuus ilman sitä aiheuttavia kemiallisia aineita;

näkyvissä oleva kanta.

3.2.1 Aistinvaraiset ominaisuudet

Tällä alueella tuotetulle Blanquilla-päärynälle on ominaista voimakas ja täyteläinen maku, jossa yhdistyvät tasapainoisella tavalla hapokkuus ja makeus. Rakenteeltaan kuituisempi Conferencia on erittäin maukas, hapokkaan makea, ja sen maku on voimakas ja tasapainoinen. Molemmat lajikkeet ovat erittäin mehukkaita ja sokeripitoisia, mikä vaikuttaa suuresti hedelmien maun laatuun.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantoalue on sama kuin alue, jolla hedelmien varastointi ja lopullinen valinta tapahtuvat.

Alkuperänimityksellä ”Pera de Rincón de Soto” suojatut päärynät on saatettava kulutukseen täydellisessä kunnossa; niiden on myös jatkuvasti täytettävä kaikki erityisvaatimukset.

Siten Pera de Rincón de Soto -päärynät on varastoitava asianmukaisesti, ja lisäksi niille on ennen toimittamista eteenpäin tehtävä täydellinen lopullinen valinta, jonka aikana hylätään virheelliset tai huonosti säilyneet tai kaikki sellaiset hedelmät, jotka eivät täytä erityisiä laatuvaatimuksia.

Koska lopullinen valinta tapahtuu hedelmä- ja vihannesvarastossa vasta vähän ennen tuotteen toimittamista varastosta silloin, kun päärynät poistetaan laatikoista, joihin ne on kerätty ja varastoitu, vaihe katsotaan osaksi tuotantoprosessia, minkä vuoksi sen on tapahduttava suojan kattamalla maantieteellisellä alueella.

Kun tuotanto, varastointi ja lopullinen valinta tapahtuvat kyseisellä maantieteellisellä alueella, voidaan taata sekä tuotteen alkuperä että asianmukainen valvonta, jolla varmistetaan tuotteen fysikaalisten ja aistinvaraisten laatuominaisuuksien säilyminen.

3.6 Viipalointia, raastamista, pakkaamista jne. koskevat erityiset säännöt

Koska suojatulla alkuperänimityksellä ”Peras de Rincón de Soto” varustettujen tuotteiden lopullisen valinnan yhteydessä eritelmän vaatimusten mukaiset päärynät siirretään varastointilaatikoista lähetyslaatikoihin, myös tämän pakkaamisen on tapahduttava yksilöidyllä maantieteellisellä alueella.

Päärynät on pakattava keskuksessa laatikoihin yhtenä kerroksena, jotta voidaan estää niiden liikkuminen ja välttää näin hedelmien mahdollinen vahingoittumien kuljetuksen ja jakelun aikana.

Näitä laatikoita ei kuitenkaan pidetä pakkauksina, koska niitä ei ole tarkoitettu tuotteen lopulliseen tarjoamiseen kuluttajille.

3.7 Merkintöjä koskevat erityiset säännöt

Etiketeissä on ehdottomasti oltava maininta ”Denominación de Origen Protegida Peras de Rincón de Soto”. Etikettejä, jotka syystä tai toisesta saattaisivat aiheuttaa epätietoisuutta kuluttajien keskuudessa, ei sallita.

4. Maantieteellisen alueen tarkka rajaus

Seuraavat Ebron laaksossa sijaitsevat kunnat: Albelda, Alberite, Alcanadre, Aldeanueva de Ebro, Alfaro, Agoncillo, Arrubal, Ausejo, Azofra, Calahorra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, Rincón de Soto, San Asensio, Torremontalbo, Uruñuela ja Villamediana de Iregua.

5. Yhteys maantieteelliseen alkuperään

5.1 Maantieteellisen alueen erityisyys

Luontoon liittyvät tekijät

Maaston pinnanmuodostus vaikuttaa paljon La Riojan alueeseen, sillä eteläosan vuoret erottavat luonnollisella tavalla selkeästi Ebron laakson muusta alueesta saaden aikaan huomattavan sade- ja lämpötilagradientin.

Kokonaisuudessaan Ebron laaksossa etäällä vuoristosta sijaitsevan maantieteellisen alueen maaperän ja ilmaston yhtenäiset erityisolot tekevät siitä aistinvaraisilta ja laatuominaisuuksiltaan ainutlaatuisten ja arvostettujen päärynöiden tuotantoon erityisen hyvin soveltuvan. Yhdessä vakiintuneen päärynänviljelyperinteen kanssa ne rajaavat alueen yhtenäiseksi jakamattomaksi kokonaisuudeksi.

Pinnanmuodostus: Ebron laakson läheisyydestä ja siellä vallitsevista halla-, auringonsäteily- ja haihduntaoloista johtuen suojatun maantieteellisen alueen sijainti on ihanteellinen poikkeuksellisen laadukkaiden päärynöiden kehittymiselle, sillä se on aavaa, ilmavaa ja kosteaa tasankoaluetta ilman luonnollisia esteitä. Näin auringonpaistetta on runsaasti, eikä haihtumisesta aiheutuvaa hallaa pääse esiintymään.

Maaperä: Vaativuudestaan johtuen päärynänviljely on keskittynyt suojatun maantieteellisen alueen laajoille ilmaville alatasangoille jokien varrella. Niiden maaperä on liete- tai savipitoista, hyvälaatuista, yhtenäistä, syvää ja vailla aktiivikalkkia, jonka liiallinen esiintyminen altistaisi viherkadolle, sekä kosteutta läpäisevää; päärynäviljelmiä kastellaan, ja laji on erittäin herkkä seisovalle kosteudelle.

Ilmasto: Ebron laaksossa etäällä vuoristosta sijaitsevalla yksilöidyllä maantieteellisellä alueella vallitsee lauhkea välimerellinen ilmasto, jossa tuntuu jossakin määrin myös mannerilmaston vaikutus. Sen ominaispiirteitä ovat leudot talvet, pitkät kesät ja vähäiset vaihtelut päivä- ja yölämpötilojen välillä (kesäkuukausia lukuun ottamatta), ja ne tekevät ilmastosta ihanteellisen päärynäpuiden asianmukaisen kehittymisen kannalta.

Sateiden sekä kuivan kauden kestoajan, voimakkuuden ja kausittaisuuden perusteella ilmastoa voidaan pitää kuivana Välimeren ilmastona.

Inhimilliset tekijät

Viljely-/tuotanto-olosuhteet: Viljelijät pyrkivät optimoimaan hedelmien määrän puuta kohti ja tekevät siksi määrättynä ajankohtana harvennusleikkauksia, jotka tapahtuvat käsin.

He ovat myös aina kiinnittäneet paljon huomiota puiden tasapainoiseen rakenteeseen varmistamalla käsin tehtävällä leikkaamisella, että ilma ja valo pääsevät vaikuttamaan asianmukaisesti, mikä edistää fotosynteesiä, hengittämistä ja säännöllistä hedelmäntuotantoa.

Asianmukaisen tuotannon varmistamiseksi ja yksilöidyn alueen värimerellisestä ilmastosta johtuvan kuivumisen välttämiseksi viljelijöiden on kesäisin myös järjestettävä vedensaanti kastelun avulla. Alueen ilmaston erityispiirteistä saamansa kokemuksen perusteella he kastelevat viljelmiä tiheimmin silmujen puhkeamisesta hedelmänmuodostukseen sekä kypsymisvaiheesta kesän loppumiseen, jolloin vedentarve on suurimmillaan ja sateet ovat harvinaisempia.

Kaikki viljelijät tietävät, että sadonkorjuu on yksi ratkaisevimmista vaiheista laadukkaiden hedelmien tuottamiseksi, minkä vuoksi se suoritetaankin aina huolellisesti ja juuri oikeassa kypsyysasteessa. Kypsyminen ei ole tärkeää ainoastaan hedelmien laadun vaan myös niiden pitkän ja onnistuneen säilymisen kannalta. Hedelmä irrotetaan kannan ja oksan yhtymäkohdasta, jolloin se säilyy hyvin. Blanquilla-lajikkeen päärynöiden korjaamiseen on kiinnitettävä erityistä huomiota, koska se on vaativampaa; hedelmien kuori on paljon ohuempi kuin Conferencia-lajikkeella, ja samoin niiden kanta on huomattavasti hauraampi.

5.2 Tuotteen erityisyys

Suojatulla maantieteellisellä alueella tuotettu päärynä on suurempi, pitkulaisempi, makeampi ja kovempi ja sen kuori on vihertävämpi kuin muiden lähiseuduilla tuotettujen päärynöiden, joten sillä on suurempi arvostus markkinoilla. Alueen sijaintikorkeudesta ja jokien läheisyyden ansiosta kehittyy luonnollinen rosopintaisuus ilman kemiallisia aineita.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Maine

Historiallisena tietona, jolla osoitetaan päärynän tuotannon ja kaupan pitämisen merkitys kyseisellä alueella, on vuosiluku 1747, jolta on ensimmäinen viite Blanquilla-päärynään ”herkullisena hedelmänä”, joita nautittiin jo Filip V:n hovissa. Vuodelta 1752 on käsikirjoitus, josta käy ilmi, että jo tuolloin Rincón de Soton kunnassa viljeltiin ja korjattiin päärynöitä. 1800-luvulla Mendizábalin toteuttama kirkon omaisuuden takavarikointi (Desamortización) käynnisti maantieteellisellä alueella maataloustoiminnan vapautumisen, ja samoihin aikoihin alkoi myös tuoreiden hedelmien kauppa. Alfarosta (oikeudellinen keskus, joka yhdessä Calahorran kanssa jakoi Rincón de Soton historian ja perinteen ja josta tuli kunta vasta 1800-luvulla) vietiin kaikkialle Espanjaan ja maan rajojen ulkopuolelle verrattomia hedelmiä ja poikkeuksellisen maukkaita Blanquilla-päärynöitä, ja pian Conferencia-päärynäkin alkoi jo saada mainetta. Näin maatalous kehittyi alueen ainoaksi rikkaudeksi, ja päärynä erottui erityisesti jo tuolloin hyvin arvostettuna tuotteena.

Luontoon liittyvät tekijät

Pinnanmuodostus: Alhaisesta sijaintikorkeudesta ja jokien läheisyydestä johtuen aamuisin esiintyy sumua, joka hälvetessään muutaman tunnin kuluttua antaa tilaa hehkuvalle auringonpaisteelle. Sumun Conferencia-päärynän pintaan tuoman kosteuden haihtuminen jatkuvan auringonpaisteen vaikutuksesta saa aikaan luonnollisen rosopintaisuuden ilman hedelmän pintaa vahingoittavien kemiallisten aineiden käyttöä. Tämän luonnollisen rosopintaisuuden kehittyminen on alueella hyvin arvostettu ominaisuus, joka erottaa tuotteen muilta lähialueilta tulevista vastaavista tuotteista.

Ilmasto

Suojatun maantieteellisen alueen ilmasto vaikuttaa selvästi Peras de Rincón de Soto -päärynän väriin, aromiin, kokoon, hapokkuuteen, mallon rakenteeseen ja korkeaan liukenevien aineiden pitoisuuteen, jotka ovat nimenomaan tälle alueelle ominaisia piirteitä. Kesäkuun keskilämpötila on korkea, eikä se vaihtele suuresti öisin eikä keväthalloja ole, mikä edistää hedelmien nopeaa kehittymistä. Kypsymisvaiheessa, päivien lyhetessä ja yölämpötilan poiketessa suuresti päivälämpötilasta, auringonvalon pitkä kesto ja kirkkaus ovat välitön syy siihen, että Rincón de Soto -päärynän liukenevien kiinteiden aineiden pitoisuus on korkeampi kuin lähialueiden päärynöillä. Laadun tärkein tekijä on sokeripitoisuus, joka yhtyneenä hapokkuuteen antaa päärynälle sen maun.

Toisaalta erot kesän korkeiden päivälämpötilojen ja sadonkorjuuajan viileiden öiden välillä saavat aikaan päärynöille ominaisen kovuuden ja pintarakenteen. Kypsymisvaiheessa vallitseva korkea lämpötila haihduttaa orgaanisia yhdisteitä, pääasiallisesti etyleeniä ja aromiaineita, ja edistää osaltaan Rincón de Soto -päärynän ominaisaromin kehittymistä.

Inhimilliset tekijät

Myös alueen perinteinen erityinen viljelykäytäntö yhdistää Rincón de Soto -päärynän erityispiirteet sen maantieteelliseen viljelyalueeseen.

Alueen viljelijät pyrkivät optimoimaan hedelmien määrän puuta kohti ja ovat siksi aina tehneet harvennuksen ja oksimisen käsin varmistaen siten sen, että hedelmien määrä puussa on sopiva. Tämä lisää hedelmien kokoa ja makeutta. Asianmukaisen tuotannon varmistamiseksi ja kuivumisen estämiseksi kesäisin viljelijät kastelevat viljelmiä alueen ilmaston erityispiirteistä saamansa kokemuksen perusteella aina sopivana ajankohtana, jolloin voidaan estää hedelmien koon pieneneminen, aistinvaraisten ominaisuuksien heikkeneminen, hedelmien nahistuminen ja liiallinen putoaminen. Epäsuotuisia sääoloja lukuun ottamatta viljelmiä ei kastella juuri ennen sadonkorjuuta, sillä se alentaisi liukenevien aineiden pitoisuutta, heikentäisi hedelmien laatua ja vaikeuttaisi niiden myöhempää varastoimista.

Koska saadun kokemuksen perusteella on mahdollista määrittää sadonkorjuuajankohta melko tarkkaan seuraamalla paikalla hedelmien ja niiden värin kehittymistä, siementen väriä, irtoamista ja mallon kovuutta ja tekemällä liukenevia aineita ja hedelmän kovuutta koskevia määrityksiä, Peras de Rincón de Soto -päärynät voidaan korjata juuri sopivassa kypsyysasteessa, kun ne eivät ole enää liian raakoja mutta eivät myöskään liian kypsiä.

Myös yksilöidyn maantieteellisen alueen hedelmä- ja vihannesvarastoilla on paljon kokemusta päärynöiden käsittelystä, varastoinnista ja valinnasta, ja lisäksi ne tuntevat perin pohjin Pera de Rincón de Soto -päärynän erityisominaisuudet ja osaavat varastoida tuotteen toimittamisajankohtaan saakka ja tunnistaa silmämääräisesti kelpaamattomat tai vahingoittuneet hedelmät.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.